b'\n_START_ARTICLE_\nMatoetana\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLaji on venyneen\xc3\xa4 muodoltaan hyvin matomainen sill\xc3\xa4 se voi olla jopa 5 cm pitk\xc3\xa4 mutta vain muutaman millimetrin levyinen. Kokoon vet\xc3\xa4ytyneen\xc3\xa4 muoto muistuttaa enemm\xc3\xa4n tyypillist\xc3\xa4 etanaa. Iho on l\xc3\xa4pikuultava, kellert\xc3\xa4v\xc3\xa4 tai vaaleanharmaa, mutta p\xc3\xa4\xc3\xa4 ja selk\xc3\xa4puoli ovat usein sinert\xc3\xa4v\xc3\xa4t. Nuoret yksil\xc3\xb6t ovat hyvin vaaleita. Ihon nystyt ovat hyvin litteit\xc3\xa4. Sel\xc3\xa4n selv\xc3\xa4sti erottuva harjanne ulottuu el\xc3\xa4imen per\xc3\xa4p\xc3\xa4\xc3\xa4n k\xc3\xa4rjest\xc3\xa4 kilven ter\xc3\xa4v\xc3\xa4kulmaiseen takareunaan. Hengitysaukko on kilven keskiosassa oikealla kyljell\xc3\xa4. Antura on vaalea ja el\xc3\xa4imen eritt\xc3\xa4m\xc3\xa4 lima kirkasta.\n_START_SECTION_\nLevinneisyys\n_START_PARAGRAPH_\nMatoetana on alkujaan Kaukasukselta, mutta levinnyt viimeisen sadan vuoden aikana nopeasti l\xc3\xa4hes koko Eurooppaan. Lis\xc3\xa4ksi se esiintyy paikoittaisena Keski-Aasiassa ja vieraslajina Brittil\xc3\xa4isen Kolumbian alueella Kanadassa sek\xc3\xa4 Etel\xc3\xa4-Amerikassa Kolumbiassa. Suomessa matoetanan ainoa esiintym\xc3\xa4 on Helsingin yliopiston kasvitieteellisen puutarhan kasvihuoneessa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nMatoetana el\xc3\xa4\xc3\xa4 l\xc3\xa4hinn\xc3\xa4 maan alla ja kykenee kaivautumaan jopa 60 cm syvyyteen, mutta oleskelee enimm\xc3\xa4kseen melko l\xc3\xa4hell\xc3\xa4 maanpintaa. Se osaa my\xc3\xb6s hy\xc3\xb6dynt\xc3\xa4\xc3\xa4 kastematojen tekemi\xc3\xa4 k\xc3\xa4yt\xc3\xa4vi\xc3\xa4. Laji k\xc3\xa4ytt\xc3\xa4\xc3\xa4 ravinnokseen maatuvaa kasviainesta, kasvien juuria ja sieni\xc3\xa4, mutta my\xc3\xb6s kastematojen ulosteita, muiden kotiloiden munia ja joskus el\xc3\xa4inten raatoja. Ruokaillessaan etana n\xc3\xa4ykkii vain muutaman suupalan ja jatkaa sitten matkaansa._NEWLINE_Matoetana parittelee ja munii loppukes\xc3\xa4n ja syksyn aikana. Kukin yksil\xc3\xb6 munii 1\xe2\x80\x936 munan ryhmi\xc3\xa4 muutaman kymmenen senttimetrin syvyyteen maan alle. El\xc3\xa4in kuolee melko pian munimisen j\xc3\xa4lkeen._NEWLINE_Vahingoittaessaan kasvien juuria matoetana saattaa muodostua tuholaiseksi.'